鋤大弟

又寫成鋤大Dee、鋤大D，係風行大中華嘅啤牌遊戲，通常四個人同時玩，每位首先獲隨機派牌十三張。出牌時可以出一隻、兩隻、三隻，或者五隻，最先打嗮手上嘅牌就贏。

每局開始，由上局贏家行頭話事。話事一家可以揀，出一隻、兩隻，三隻，或者五隻(首局行頭牌必須要包括♢3）。下家跟，就出隻數一樣，比上家大嘅牌。唔跟或者冇得跟，就叫Pass。邊家出牌，其餘三家都唔跟，就可以話事，再出任何一隻、兩隻、三隻或五隻。邊一家出到手上只剩一隻牌，出聲叫 Last Card。下家Last Card，上家出牌要頂大，打手中最大個隻牌。最先打嗮全部牌就贏一局。輸家數手上剩低嘅牌。剩十隻以上抄雙，剩十三隻抄三。

牌大細

五隻
牌形：同花順> 四條> 葫蘆> 同花> 蛇

牌形相同 - 四條、夫佬：比四隻或三隻一樣嘅牌，字嘅大細：2> A > K > Q > J > 10 > 9 > ...... > 4 > 3。

牌形相同 - 同花順、蛇：比最大一隻牌字嘅大細：2> A > K > Q > J > 10 > 9 > ...... > 4 > 3 。若果相同，比第二大牌字嘅大細，如此類推。五隻牌字大細都相同，比最大牌花嘅大細：葵扇♠ > 紅心♥ > 梅花♣ > 階磚♦

牌形相同 - 同花：任何5隻牌同花但數字唔連續。注意同花有2種計法。1) 以花色來計算等級，若果花式一樣，以最大點數比較。例如葵扇♠ > 紅心♥ > 梅花♣ > 階磚♦。2)  以5隻中點數最大嘅作等級比較，若果最大嘅點數一樣，就以第2大嘅點數比較，如此類推。 例如葵扇2-4-5-6-8係大過紅心A-K-Q-10-8。

三隻、雙隻、單隻
字嘅大細：2> A > K > Q > J > 10 > 9 > ...... > 4 > 3

花嘅大細：葵扇♠ > 紅心♥ > 梅花♣ > 階磚♦

最大嘅牌係葵扇♤2，最細係階磚♢3。

啤牌